khistorydata/jeongjo-sjw-relations huggingface dataset:
정조 19년 · 목
該監司狀啓以爲尹光奎等山訟已至五年于玆矣今觀査官摘奸之報辭且閱兩隻着名之圖形則蓋此山麓卽尹光奎高祖以下繼葬之地尹家之欲禁他人之葬情或無怪而李墷父葬處乃是故府使金相直癸未年新占買得置標禁養處坐立雖曰相見間隔一砂有若別局步數或爲二百步或爲一百五十步而語其主客則金相直占得後置標時築階被莎運石物禁伐養山已過三十餘年如是之際尹家亦知以金家之物不爲爭辨之計忽於李家買用之後始爲此禁奪之擧者已是李墷稱冤之端苟使尹光奎若能禁之於未葬之前則雖未知彼此得失之如何而李墷之安葬其親旣經五年營邑之從前得訟亦云三度到今遽置落科勒令掘移揆以法理有所不可尹李兩家各自守護勿復爭訟之意請分付山在官使之各別嚴飭敎以近來凡事周便太過故決訟亦然出場無期是豈使無訟之義乎屢度上言屢下判付則兩隻之中尙未歸一何時行査之事及今臨歸之日始乃修啓而所謂措語不過曰各自守護揆以事面不可無飭前道臣李亨元從重推考行査期限自有不易之常典而愆限已久至今掩置無一言請罪該房該府之臣當處分而此外必有似此違期之類令該房詳問諸司捧現告論勘
정조 19년 · 강
命高城郡守之代口傳差出一兩日內辭朝
정조 19년 · 목
江原前監司李勉兢以該郡守洪樂舜身故馳啓有是命
정조 19년 · 강
以李城輔爲高城郡守洪載淵爲加平郡守口傳也諭高城郡守李城輔斯速登途仍卽辭朝
정조 19년 · 목
敎曰古人之在抄選之列者雖於膺招之前若有作宰之時則多出而肅命近規之蔡之洪宋明欽諸儒臣已例可按於其來也擧蒙引對之寵豈非今日所當仰法者乎銓曹之差擬甚爲得體趐想之餘曷任欣企爾其斯速登途登筵仍卽辭朝事下諭于經筵官高城郡守李城輔處
정조 19년 · 강
景慕宮朔享命先爲傳香于獻官
정조 19년 · 목
敎曰來朔宮享欲爲親行而以日氣之蒸熱慈敎縷縷雖非朔享亦有望享此所以姑爲遲遲者獻官聞已入來先爲傳香雖於晩暮後如有晴意當隨時進詣今該房知悉
정조 19년 · 강
前承旨成種仁以領府事金憙待命連山縣獄馳啓
정조 19년 · 목
狀啓以爲領府事金憙今月二十八日到連山地謂以義分萬萬惶蹙不敢偃處私次仍卽待命縣獄
정조 19년 · 강
命時原任大臣處分傳敎竝勿施遣史官傳諭仍傳命召于時任大臣左議政兪彥鎬領敦寧金履素判府事李秉模附奏言奉朝賀金鍾秀疏批及江華留守處分傳敎句語未收之前不敢進身以還收之意下別諭分遣承旨偕來命江華留守之代卽爲擬薦仍飭佩符之臣承召無敢過期
정조 19년 · 목
敎曰日昨譴罷之擧出於爲朝著稍存一分事面爲國體稍振一分綱紀爲相府稍復一分故事爲大臣稍伸一分處義者一則爲大臣一則爲大臣大臣之无妄由予之否德大臣之不尊亦由予之無能何暇求備於大臣予實瞿然況此月同慶之月也設有大臣之些少做錯速卽妥帖依舊和泰豈可踰此日時原任大臣處分傳敎竝勿施仍以此敎遣史官傳諭于諸大臣時任大臣處兼傳命召待其入城後回奏○記事官方易書啓以爲臣敬奉聖諭傳諭于領議政洪樂性所住處則以爲臣罪犯罔赦恩重㴠貸曲恕之敎簿勘之命匪罪伊榮百倍震懍靡所容措匪意史官誕宣聖諭兼傳命召擎讀未半汗淚交逬臣前後乖分之罪竟未蒙勘寸步難進之義無異前日固當走伏金吾還納命召恭俟嚴誅而不但輒事瀆撓實非義分之所敢安目下病情奄奄床第氣息凛綴晏然受符殆若暫無省覺冒沒承當者然伏枕惶阨尤增死罪謹當俟病少間收拾驚魂冒入文字陳暴血懇仰請處分○編修官吳錫齡書啓以爲敬奉聖諭傳諭于右議政蔡濟恭所住處仍傳命召則以爲臣賤病適若無以起動諸大臣幾皆入城胥命而臣獨坐在一舍之地昏囈之中惶懍益切昨始自始興縣拚死寸進可十餘里路奉免相傳敎進不敢跡近金吾退不忍身遠王城不得已歇泊於龍山江上而自念罪負金木猶輕許免相府適所以爲便臣身此豈朝家罪用當律之義乎卽者處分勿施之敎又下於千萬夢外臣固感恩罔極茅念聖王所以御下者其要只在於信賞必罰四字雖以殿下之必欲庇覆臣以臣日昨無前駭眼之擧不得爲無罪則其必罰豈非較然之理乎免相初不足爲罰而今乃與不足爲罰者而竝勿施之臣恐自此以後人不知國家刑政之可畏矣況以臣之萬萬駭擧之故十行聖諭乃反自咎聖躬實有不敢承聞之敎此別是臣之死罪也理宜匍匐入城泥首金吾而顧今病狀房闥之外轉動無路命召之還授史官之留滯俱極有弊竝乞留念使得安意調息○假注書金履載書啓以爲臣敬奉聖敎傳諭于左議政兪彥鎬領敦寧金履素判府事李秉模所住處則彥鎬以爲臣爲臣不忠自陷罔赦而乃蒙天地父母欲竝生哉之至仁盛德前後誨責嚴正懇切霜雪雨露罔非造化旣又全其一縷之命施以惟輕之典從古爲人臣子有此負犯而蒙此恩造者更有何人屛伏城外泣血追愆不意史官傳宣聖敎而官銜依舊命召還傳臣雙擎九頓繼以感淚無從噫殿下不知臣之不肖俾得待罪輔相輔相之責莫先於明義理振紀綱而今臣則一切辜負此下一行抹下殆同袖手傍觀伈伈泄泄以言乎紀綱則不惟不能振肅乃反徑情而直行擧措顚倒體貌壞損聽聞俱駭有識竊笑而不覺其自陷於無前之大戾由前由後尙何以抗顏自立於天地之間而今此處分勿施之敎雖出於滌垢藏病之大度遇慶覃恩之盛意以臣罪犯倖逭金木之誅尙云失刑況敢揚揚重入於中書以增其唐突無嚴之罪哉去就一節固非可論而臣於此亦有願一言而死者向來奉朝賀疏批及前沁留處分傳敎此下二行抹下今日廷臣所當拚死力爭不得請則不已者亶在於此藉使臣有一分可進之路今此傳敎未還寢之前無非臣憂悸忘生杜門自靖之日也恩諭之下無路進身謹當收召震▣之餘魂冒上文字仰冀體諒之恩云履素以爲臣罪負難容誅戮猶輕而薄罷之典非譴伊榮退伏城外感泣度日千萬夢寐之外史官臨宣聖諭誨責開釋如慈父之詔迷子顧今義分惟有顚倒竭蹶少伸銜結之忱而第臣迷守竊有所一暴於黈纊之下奉朝賀金鍾秀疏批及沁留處分時傳敎臣等疏啓之亟請收還非一非再而誠未仰格兪音愈閟臣等徑行實出於焦隘罔措莫知爲計也此下二行抹下附奏拖長萬萬不敢方擬略具文字仰請處分云秉模以爲臣之獲至今日豈臣夢寐之所到哉恩出再造譴止薄罷闔門感祝不知死所迺者史官臨宣聖諭十行諄複霜露幷行到今竭蹶之義他何暇顧而第伏念區區所守自有所在若以罪在徑行之萬死難贖竝與當守之微諒而一朝拚棄則何面目自立於天下乎奉朝賀金鍾秀疏批及沁留處分時傳敎決非臣子所可一刻承聞者一日二日邈無收還之命此臣所以計無所出妄犯徑情之罪也顧今尋鄕之擧更無所言而此下二行抺下批敎未還收之前臣死不敢趨承臣罪至此尙復何言哉雖然臣之此下一行抺下惟日所望只於淵然深思赫然改圖而惶隕之極言不敢長擬隨諸大臣後略入文字仰俟處分云矣○政院以左議政兪彥鎬右議政蔡濟恭使錄事來納命召啓敎以當下敎矣○別諭領議政洪樂性右議政蔡濟恭曰卿等老成寧或爲決不可必不敢無於古無於今未始聞未始睹之擧而與同其退本心已諒且因僚相之勉出批敎一二句語有所闊狹卿等安心調理右相則江舍之湫濕必不若京第卽爲入城稍待勿藥與領相同登筵席聽予面諭○別諭左議政兪彥鎬領敦寧金履素判府事李秉模曰卿等一渡江漢望望若浼而去去而不復返無是理也欲返而去無是則也有一於此卿等難乎免於胥失之歸使卿等有此直緣於朕舌莫捫卿等附啓皆以批敎之收還爲節拍示意足矣從違何關此而靳持則是蘄其入而拒其門還收權也不還收權也暫還而旋仍旣仍而復還無往非權批敎一二句語特竝反汗卿等入城安心還第仍敎曰用手札故事書下別諭承旨分傳于時原任大臣與之偕入京第後復命左右相則仍傳命召承旨則領相家右副進去左相領敦寧判府事處同副進去右相處都承旨進去今則大臣之出仕當不待駕屨廟堂事亦可擧行江華留守之代卽爲擬薦待點下政官牌招開政下批使之辭朝而因此又有痛革謬弊者召之不膺分義掃地況佩符之臣所關師律而除非囚繫之命皆不應之往古來今豈有如許通理乎此後有召卽來來或過期期候之律焉敢逭也以此嚴飭○承旨李儒慶書啓以爲臣敬奉聖諭傳諭于領議政洪樂性所住處則以爲卽者近侍臨宣別諭慰勉備至雙擎莊誦感淚被面況伏聞批敎句語俱命收還欣躍之極不覺蹶然而起欽仰大聖人轉圜之量不吝之德出尋常萬萬義理自此而可明宗社自此而可安惟願聖明堅守此敎勿忘勿撓使八域臣民免爲夷狄禽獸之歸焉第臣全昧去就之道不識義分之嚴自陷於罔赦之科茍求其罪臣實爲首雖蒙曲貸實切惶恧臣之本情顧何嘗少異於諸大臣哉此又臣病裏慚悚若無所容者當此蒸熱齋殿經宿侵晨躬享區區下情不勝憂慮臣忝叨本宮提擧及保護之任而情病俱若末由趨班罪上添罪不知所達○承旨鄭大容書啓以爲臣敬奉聖諭傳諭于右議政蔡濟恭所住處則以爲卽者知申祗奉別諭謂承聖敎用手札故事親傳親受臣雙擎九頓魂驚魄遁不知何以致此況十行辭旨其所勤勤軫念諄諄指導雖慈父之詔迷子無以加此臣雖頑如豚魚安敢不涕泣奉承乎第臣賤疾冒炎馳策之餘有加無減臣亦不自知明日之果可作行與否如可强則待朝卽當擔曳前進又或氣不從心則其勢不得不遲待一兩日云臣旣承偕入之命姑爲仍留○承旨金熙朝書啓以爲臣敬奉聖諭傳諭于左議政兪彥鎬領敦寧金履素判府事李秉模所住處則以爲恩言鄭重優禮逈異至以批敎一二句語特竝反汗爲敎大聖人不咈之德實不勝欽仰感服近日擧國之所仰望惟在於批敎之收還臣等之妄犯大戾猶不敢冒入者亦惟在於批敎之未蒙收還則到今收還有命之後何敢更事逡巡乎今方入城云矣○政院以左議政兪彥鎬領敦寧金履素判府事李秉模入城啓
정조 19년 · 강
推判義禁洪秀輔分揀前承旨申大顯鄭尙愚李肇源備郞李性林處分
정조 19년 · 목
政院啓言前承旨申大顯配所草記泰安郡安興鎭誤以瑞山郡書入奏御文字有此做錯請原草記付標以入而當該堂上推考允之敎以承旨之罪不關於大臣而旣是大臣行隨行之承旨則爲大臣勉出之道宜有容恕以偕來承旨處分者分揀○刑曹啓言因承政院啓辭賓廳日次頉稟該吏令攸司嚴杖定配事有命矣備邊司書吏高載天決杖一百後順安縣定配押送敎以與郞官分揀
정조 19년 · 강
勘放金吾時囚趙尙鎭等命金處漢仍用防禦使履歷李汝節保放待繡衣還朝還囚捧供金海府使比安縣監淸州營將之代口傳擇差
정조 19년 · 목
義禁府啓言趙尙鎭功議各減一等笞四十收贖附過還職兪漢㝢功減一等笞五十收贖解見任別敍敎以金海比安未差之代竝令該曹口傳差出皆是弊邑各別擇差必以久不遞來之可堪人擬入又啓言依下敎韓師貞定配分揀杖一百告身盡行追奪放送金處漢功減一等杖九十收贖奪告身四等敎以金處漢旣有酬勞之承傳履歷則仍用防禦使又啓言昌原前府使李汝節今已拿囚而旣有按覈之命姑爲仍留待御史復命後捧供敎以保放繡衣還朝後還囚捧供又啓言因价川郡殺獄罪人李成燁獄事有用棍之該檢官李宗爀覆檢官問名拿問之命矣李宗爀以淸州營將時在任所請遣府書吏交代後拿來覆檢官順川郡守李秉道亦在任所遣府羅將拿來允之敎以交代後當拿來營將之代令該曹口傳擇差
정조 19년 · 강
以金履翼爲江華留守備薦也徐配修爲金海府使李周斌爲比安縣監李相豊爲淸州營將口傳也
정조 19년 · 강
忠淸道儒生朴柱煥等一千七百三十五人上疏賜批
정조 19년 · 목
疏略曰亂賊之出終古何限而豈有如賊後之至妖極憯厚誣聖德者哉彼其竊弄藉賣顓恣侈縱千罪萬惡可殛而可戮者類不可毛擧而指數也乃於日月光臨之下敢售魑魅匿影之計言言譸張事事矯誣指無謂有架空鑿虛必欲誑惑人心滓穢太淸而後已此其計吁亦巧且凶矣臣等竊覸我殿下聰明首於庶物孝悌通于神明盡誠盡倫舜其大矣弗咈不殖湯其至矣勤儉而不自滿暇祗威而懷保小民無間於禹文之德而漢帝之赤心置腹宋祖之重門洞開猶不足以諭其孚信之誠光明之像也噫彼奸賊抑何心肚倡動凶言煽惑一世一則曰直言而必忤旨也一則曰絲綸之不可盡信也或云將取而姑與或云廉探之密布搢紳過後設爲私門之禁貨賂交通敢諉莫重之地迺至三司合啓中第三件事而亦曰外飾也非實心也此說一播同惡助成上而歸累於聖德下而詿惑乎衆論此豈今日臣子所可一日含忍處乎臣請沫血而痛卞之我殿下二紀圖治一念寅畏恢轉圜之量懋藏藪之度屈指前後曷嘗有人之忠讜而見棄者乎曷嘗有言之鯁直而見忤者哉邇來刑章之或用緣渠天誅之自干則曷嘗有私喜怒於其間而乃曰某逆也某賊也皆有所惡而然言之窮凶胡至此極此其聖誣之大也王言如綸動合典謨措諸事爲而欽天恤民則十行諄懇可以格神而感豚究之政令而懋賞明罰則一言播修殆若雨潤而雷迅凡在橫目之列者孰不信朝令如四時守成命如金石而乃敢曰聖意分明如是而聖敎則乃如彼人臣之不信王言厥罪何居此其聖誣之極也廷臣之有罪無罪天鑑莫逃官爵之或奪或與權衡自在以聖上誠信待下之心有罪則必罰不才則直黜物各付物各隨其當而已至如將取姑與之說此乃戰國闔捭之術其可擬議於王者用舍之權聖人孚信之道乎謂君不誠厥有凶言之傳受臣竊痛之且夫人君集衆人之耳目爲一身之聰明如日中天無物不照顧今閭里絕告訐之風朝著懋實大之政人皆信心而直做民亦安堵而自樂則漢主之苛摘爲明唐宗之好察隱微初何嘗一毫依俙髣髴於聖明之德而倡爲密探之浮說必欲人心之煽動臣竊憤之輿馬馳逐戒雖在於棼竸衣冠遊集好是樂於昇平奸賊驕恣之習旣不肯比肩於北面簪珮之列其勢又足以坐作窩主頤使徒黨深夜招邀太半由竇之朝紳白晝揚言厭然如水之門庭乃復矯上旨而號一世斷過後而廢慶弔至使淸朝之厚風一切歸之於迫隘齷齪之科此爲治敎之累當如何也四方珍貸盡輸林甫之門八百胡椒多積元載之家萬目所覩衆口難掩則乃反憑藉爲說眩疑其跡噫嘻痛矣謂人可欺而天亦可誣乎臣等每伏承諸路綸音下者遇災蠲減歲以萬計常供物膳亦多停免則私門苞苴何預於節儉之聖德而反被奸賊之厚誣古今天下寧有是也嗚呼凡此諸條特其誣上之大案而外此一政令一云爲之間無往而非誣也無事而非誣也集千古奸凶之罪而叢在一妖賊之身只恨鬼誅之先及未加顯戮之夬施死後律名不過告身之收火而已如是而尙可曰國有法乎噫嘻譸張操縱誣聖瞞世者此豈渠一人之所獨判哉平居聚首必有依藉而和應者矣一體連肚必多綢繆而誑惑者矣今其巨魁雖斃當律未行餘徒寔繁邪說不熄如欲肅王綱而靖世道惟在乎痛破窩窟嚴鋤黨與掃除氣翳之積而昭揭日月之明矣然而荏苒半載玩揭成習奮義抗論朝無其人誅惡治黨法又不行名登疏啓之首者猶復晏然於朝著則尙何望於大懲創大更張之政哉春初明諭之敎擧切中外之顒俟仄聽屢月迄今寥寥不徒群情之抑鬱竊恐人心之漸溺天討無可行之日而聖誣有莫卞之慮矣臣等每接日下之信息不勝添室之私憂際因太學通諭之謄示八路遂相率而奮勵曰懲討固臺閣事耳何待章甫之同聲而至若聖誣之未卞實是彝倫之大關縱未剚腹而明心尙可緘口而坐視乎惟聖明勿以人廢言誕降明諭以闡大義亟行天討俾雪邦誣批以在於在下之道理何關於明諭乎此所以欲爲而姑徐者爾等退修學業
정조 19년 · 강
司直鄭好仁上疏賜例批刑曹判書李得臣上疏命還賜
정조 19년 · 목
好仁疏略曰麟賊是何等劇逆大憝其子之尙逭孥戮已是失刑之大者遠地散配之典不足以伸王章洩輿憤而屢次移配自遠而近有若尋常編配之遇赦減等者然臺臣之論可謂得體臣雖無似亦有秉彝適在執法之地豈無同情之憤而緣臣識慮昏錯秪知是慶是日不敢覆難卒至於無一言奉承譴削之請尙云末勘而未蒙允許臣不勝惶恧之至臺閣之上有此峻正之論擧行該堂卽被重勘然後民彝庶得以不泯隄防亦可以無壞伏乞亟降威罰以重邦憲以謝公議○得臣疏略曰伏見兩司聯箚以樂述移配事王府擧行之該堂至請譴削之典臣於樂進樂遜之移配也亦未免遽然奉行噫彼極逆餘孼關係何如漸次移配失刑何如而臣職忝有司徒知瀆擾之非時未效執藝之常分到今追惟靦顏汗背特以刑曹移配之不出朝紙司直之論只及金吾而樂述樂進同一重坐該府該曹等是擧行則論其罪犯宜無異同臣何可獨自晏然乎伏乞亟命有司嚴勘臣罪
정조 19년 · 강
遞承旨鄭大容李儒慶金熙朝以黃昇源南公轍柳匡天代之竝前望也
정조 19년 · 목
以今日動駕時承旨當備員而大容等大臣傳諭進去也
정조 19년 · 강
重推藝文提學閔鍾顯
정조 19년 · 목
敎曰代撰事體何等莫重而當此伏暑何云白露念五日尙遠當該文任從重推考
정조 19년 · 목
敎曰金虎門入直軍三十名爲挾輦軍弘化門軍銅龍門軍除出壯勇大將都領○具翼善冠袞龍袍乘輿出永淸門明政門弘化門入逌瞻門至齋室前降輿入齋室少頃詣版位行再拜禮仍詣宮內奉審還入齋室
정조 19년 · 강
召見忠淸監司柳焵于熙政堂
정조 19년 · 목
辭陛也○予曰其間道事多有入聞者乎焵曰或有所聞而不能詳悉矣予曰移秧之與否雨澤之多少各捧成册於面里以其形止別爲狀啓列邑之稍勝尤甚亦爲後錄以聞可也予曰日日有其雨之望而雖不霈然滂沱亦異於一直不兩以今所見日後雨暘雖得均適似亦不過爲穴農而已山郡則所聞何如焵曰山郡稍優而槐山報恩等邑尤勝云矣
정조 19년 · 강
備局以知事李奭祚疏中華城事宜四條回啓
정조 19년 · 목
備局啓言取見知事李奭祚疏本則論及華城事宜者凡有四段其一監董諸臣勿爲徑許陞遷待完役以行賞罰也城池重役之付之生手其所爲慮誠甚得宜前已陞遷者今雖不可收還嗣後則完畢之前切勿陞除待告成始行酬勞之典恐爲得宜其一廢大豉峴路廣開小豉峴路直向華城抵京也大豉峴卽由嶺南抵京師之大路也此必自麗朝所開者故越峴以後百里之間有龍仁邑店如魯院店險川店板橋店新院店沙坪店而其中板橋新院兩店猍路村幕兩邊排櫛有若小邑治蓋其生理專以嶺南人來往爲恃今若廢大豉之路則上項六七店舍廢棄而已許多店人之流離失所姑無論在朝家一視之政豈宜有偏厚偏薄之嫌乎況雖使來往嶺南者咸湊華城過去留宿之際不過有益於店人而止物貨之因此繁盛未見其必然也此段恐不可輕議其一駒興長足東荷三驛合爲一郵移設華城至近處使察訪來館也以外面言之雖似便好細考其中有決然行不得者今若使三驛移設於距本所四五十里之間則馬位畓其可往來農作乎抑將斥賣移買乎往來農作非所可論如欲移買則國初設始之際先以各邑中最膏腴畓除作馬位今至四百年驛戶之能不逃散職由於此華城土地比龍仁廣州本稱瘠簿上上腴畓何處得來以作馬位乎且凡物欲賣則價必賤欲買則價必貴賤賣貴買此豈在上者之所可分付者乎至於察訪來館京驛郵官之以畿營雇馬廳爲任所者制法本意本自不淺今欲創開察訪來館之例則此必大費物力有若置一縣之例然後方可議到此豈可成之事乎其一士民不可無敎擇置敎官及坊里之長以性命義理經傳訓詁討論講磨也其意非不美矣但念近日百弊皆從文具中出來以見在之童蒙敎官言之作一文具者不知其幾多年所特以存羊之義置之而已祖宗朝通都大邑設置敎官訓導非止一處而今皆革罷無一存者豈不以有其弊而無其益乎今欲創設敎官一窠則不特官制變通有難經議此與敎童蒙有異其將聚三四五六十頒白儒生之移居新邑者率皆依樣師弟名色曰天曰人曰性曰命猝地講論而有所補益於身心乎且其敎官每每得來儒賢然後始可以不至見笑此亦恐爲難必之事大抵今世無一事但文具有事隨事祛文則庶幾治化自成何必復事乎文哉八路之小學勸課實是先朝務本之政也近來全然弛廢自各邑雖有考講文簿之上于禮部者聞皆無實事而只於紙上書粗略等栍而已今宜申飭八路專以小學爲敎而營邑親自敎導毋或廢墜若華城則依其所請各置坊曲之長專以小學爲作成之方則此諸創置敎官之徒增弊端無補化源不亦大有勝乎四條之中可採者採之可置者置之
정조 19년 · 강
命全羅監司徐鼎修道內得雨後均霑與否移秧分數狀聞
정조 19년 · 목
該監司狀啓以爲臣營下今二十九日始雨測雨器水深爲三寸二分臣於赴任之路經過礪山全州兩邑而以歷路所見言之川洑引灌之地雖能及時移秧耘鋤方張而至於水源不足高燥奉天之畓間多未移之處雖已移之處亦不無萎枯之慮得此甘霈見今一直霔下將有周洽之望民事萬幸敎以近以沛然之慳閟雖或有霔灑多未均洽爲夙宵耿耿之端日前嶺南狀本稍以爲幸而三昨之雨本道則幾近半尺云在卿可謂下車雨初到皇華喜事如此爲本道百姓三農何等多幸乎姑未開霽爲言其後測雨器水深果何如乎道內各邑一齊均霑云乎遍問後仍以移秧分數形止狀聞事令廟堂卽爲行會
정조 19년 · 강
命政院詳考華城府符制後守總兩營移來之三邑兵符啓稟下送
정조 19년 · 목
兵曹啓言觀此守禦使沈頣之總戎使徐龍輔狀啓則守禦廳屬龍仁束伍軍五哨振威東伍軍三哨總戎廳屬安山束伍軍四哨移付華城府定爲垜夫三邑守令定爲協守哨官事已自備局節目啓下矣該邑兵符左隻不可留置本廳請令兵曹稟旨分付矣守總兩營所上各該邑兵苻左隻當爲移上於華城府而兵符體重請令政院稟旨擧行敎以所當下送華城使之句管而本府符制令該房詳細考閱然後三邑兵符亦爲啓稟下送
정조 19년 · 강
命告慶大差倭京接慰官及差備譯官等差出下送
정조 19년 · 목
備局啓言卽見東萊府使尹長烈狀啓則以爲關白立儲君告慶大差倭先文頭倭出來京接慰官及差備譯官等預爲差出待倭差出來狀聞卽爲下送事請令廟唐稟旨分付差倭所贈宴禮單雜物亦令該曹照例磨鍊爲辭矣京接慰官差備譯官請依例差出下送禮單磨鍊等事竝令該曹考例擧行允之
정조 19년 · 목
兵曹啓言加出守門將李敏植罰射千巡後臣今日更試柳葉箭十巡則邊五中敎以分揀
정조 19년 · 강
命全羅兵使朴基豊此後軍保米裝發時兵營則勿爲狀聞
정조 19년 · 목
該兵使以軍保米畢裝發馳啓敎以兵營之軍保米裝發狀聞徒煩公事此後勿爲之事分付
정조 19년 · 강
杖配時囚崔尙耆于呂島勘放尹行醇申在德柳得恭
정조 19년 · 목
義禁府啓言珍島前郡守崔尙耆原情以爲大同布高價勒捧事當初詢瘼於民間從其願以三兩定給嚴飭戶首矣大同色吏藉托衍尺私用加捧四錢故推治色吏倉米恣弄事移轉二千九百石依營關劃送于興陽樂安等處其外還民分給猶有不足無論還米與倉米初無一石發賣之事新延之後諸般太價合一百七十二石依營耗作錢例每石四兩爲定以前官時營耗作錢餘數六百餘兩未及收捧者換用矣無或指此爲任吏恣弄乎紙錢分錄事本郡紙所前前官李性重謂以有弊革罷紙所本錢一千九百兩以五分利分播民間取息貿用紙地矣昨年前官李春輔謂以東堂所費紙錢六百兩有縮六百兩之數以播給樣五錢式分錄成册使之待秋利息錢二錢五分式收納渠則只聞知而已初非自爲之事至於首校之捧賂與否渠實未覺知而別無親信之事分賑饋粥事設賑之後每朔三巡饋粥給糧之時亦依定式分給粥止於四次穀不過數升云者千萬瞹昧至於珍島郡在任時擅弄公穀事去年七月由吏乘其空官分給之時米四十二石零私自幻弄而矇未覺察慰論使到本郡刑治由吏故渠始覺悟租二百九十石零則或以築堰之糧題給或以種子題給自歸擅分之科太七十七石零則大同位太未捧之數裝發時急先爲取用船儲米八百五十石則營主人柳宗鑑自己亥以後流來所逋米爲一千四百餘石故渠卽爲報營三百九石零則民間未捧昨年稅大同米及停退大同米合三千五百餘石當捧民間而本郡前例大同田稅給還旋捧故以未收許多不得已優數加分擅分之數若是夥然而肥己之事實爲瞹昧賙賑事渠之赴任珍島在於甲寅正月移拜谷城在於同年至月設賑以後塡壑之數渠雖未詳知而渠之在任時倉儲不足以致今春接濟之苟艱莫非渠萬死難贖之罪云所供專事漫漶請刑推得情敎以渠何足責而顧其職任則命吏也許多罪科旣登繡啓塡壑雖在於遞易之後以冬間不能接濟而然一邑十口掩諱不得云爾則不可以何足責全然寬恕況塡壑比之羅州不啻屢倍云者乎依趙時淳例勘處以謝珍島之民又啓言益山前郡守尹行醇原情以爲本郡昨年還穀未捧之數爲三千五百石而前郡守南志彧以準捧樣報營磨勘而營關知委各樣上納作錢條折價爲九千三百九十兩南志彧以未捧之數歸之作錢條流伊徵捧於當納民人至二月遞歸時而一如捧還樣作錢條已上納者及未上納而有所拮據者合爲五千七百二十兩而其餘三千六百七十兩無所出處故渠馳往營門備陳實狀則營門以加分例劃給本倉租一千石米二百石太一百石使之作錢上納以充元數而又給山倉米五百石從民願分給還戶故報營後擧行春後捧還實在於前郡守時而捧上成册俱有月日不必自明加分作錢雖出於事勢之萬不獲已而昏迷憒劣自犯罪戾云尹行醇請刑推得情敎以日熱如此滯因可悶考律明日坐起時勘決後啓聞如有功議各減一等又啓言藍浦前縣監申在德原情以爲災結事渠於執災之時躬察田疇以五百八十結報營矣自營門減削一百六十五結故分數減削一一分俵各面書員輩果有新加耕從中隱匿者故書員等處各徵二結十結則使之雇立慣水吏校稅船護送時俾補海上留連之費四結則補用於整理庫營建之需鹽盆濫徵事官貿一石給價一兩自是邑例今年則饋賑所入四十餘石依例貿用襲謬之罪無所自逃代將滯囚事本縣兵防船適當改造之限故收議一鄕報于營門以曾經代將金慶寶使之現身則肆惡違拒罔有紀極其至行賂於將校差使者合爲二百七十兩故欲爲懲頑果爲査出補用於造船物力訟民還囚事邑子李敬芳偸葬於李晉殷墳山當禁之處故躬行摘奸使之掘移五日囚禁矣因其兩隻私和成給決案卽爲放送云申在德請刑推得情敎以除刑推明日坐起時區別功議勘放又啓言加平前郡守柳得恭原情以爲渠於致死池女檢驗牒報之際精爽顚錯意見迷惑跋辭論理萬萬乖謬頑氓之情節未覈池女之憤恨未雪莫非昏謬所致云柳得恭請刑推得情敎以如渠之多年檢書每日日省錄書役也習知者如許文書則敢於出宰之後不知風化之爲何物妄生別見當覈不覈檢案錯謬自有當律區別功議明日坐起時勘放又啓言崔尙耆嚴杖一百後呂島定配而請依例押送配所又啓言申在德杖一百收贖告身盡行追奪勿限年禁錮而徒三年定配以其父年七十五無兄弟獨身請收贖放送又啓言柳得恭請杖六十收贖奪告身一等放送竝允之又啓言尹行醇功減一等杖九十收贖奪告身四等放送
정조 19년 · 강
召見大臣備堂于熙政堂
정조 19년 · 목
左議政兪彥鎬曰日前以誕辰稱慶旣承聖敎退自前席顒俟召接之命今已多日果承慈宮勉從之兪音乎予曰在予情理豈待卿等之請而慈懷甚以爲難一半分飾喜之方雖在於儀文而其在順志之道亦不敢一味强請所以多日遲廷不得召見者此也先朝之聖孝何如而丁卯年仁元聖母周甲承順慈志應行之禮多未得擧行則其在仰禮追述之道亦難如例備儀然而亦不可全闕儀文以親進致詞表裏擧行則無賀之名有賀之實於情於禮可謂得宜矣禮曹判書閔鍾顯曰只稱進致詞表裏則非賀禮也誕辰陳賀卽每年應行之例此與豐亨豫大之擧尤有間焉矣彥鎬曰其間日子尙遠多方仰請期於勉回慈心臣等區區之望也予曰儀文者有國之所重也故在昔肅廟朝甲子莊烈王后周甲則非縟儀可行之時而特以所重應行典禮亦皆如例爲之則況是年之是月是日卽國朝初有之慶也以予欣忭頌祝之沈何禮之不可擧而但慈宮之心以此歲非徒爲慈宮周甲之歲故慈心之感舊興懷百倍他時且仁元王后時則追念庚子而不許稱慶先朝甲戌年則追慕丁卯而不擧縟儀壬申貞聖王后周甲又不得如例擧行且以慈宮之私情言之癸巳卽洪奉朝賀周甲而以其所遭未免虛度慈心之到今愴感當復如何以此以彼果難備禮矣仁元王后誕辰翌日猶行小酌而今月十九日又是慈宮行素之日退日進酌亦不得爲矣彥鎬曰縟儀之載擧卽不過應行之例此則少無張大之嫌期回慈心千萬顒祝予曰近日慈宮反以此費慮故亦不敢頻數仰請矣雖緣予懮誠淺薄未能感回而逢此年當此辰喜懼交中故亦不欲張大矣伊日小酌爲予一分伸情之道而事屬慶禮雖小儀節慈心每以爲難故此亦不能預定而只行進致詞之儀雖不備禮亦是賀也誕日箋文則雖非陳賀自是應行之事菚文頭辭先爲撰出行會京外可也予曰今日次對一則爲所重也一則爲民事也二十九日湖南之三寸雨雖可幸也而都下則不過二分民事豈不可悶乎嶺南湖南雖有六農之慮而湖西事最悶自亦有所聞乎彥鎬曰湖西中沿邑尤甚云矣予謂平市提調尹蓍東曰市直近果何如目下裕食之道不可不急講究矣蓍東曰市直一樣無減而聞西路穀價極貴故船舶爭湊於西路以是之故都下一直翔貴云矣予曰城內外屢萬戶計其人口不下屢十萬而穀貴如此將何以生活乎中夜思之莫知所以至於今年卽國朝初有之慶年也歡欣頌忭之中每念八域阻飢之民廈氊之上玉食靡甘而外邑之民猶施賑貸之政俾飽慈德而至若都下窮民顑頷之類向日羅民之事難保其必無言念及此寧不懍愓其中常賤之自力資活者猶或手足拮據得以糊口而至如貧寒士族則旣不能負戴道路又不忍乞貸東西無他營生之道不無立枯之慮繩樞蔀屋之下安知無此患乎尤所絕矜者貧士之婦女是已辛苦十指縱得一粒先救其舅姑丈夫有何餘力及於其口而乳養其幼子穉女耶賀禮之不欲張大非但爲順志而已誠以歲儉民飢念念憧憧故也卿等視民事如己事凡所以賙救拯活之方盡心講究也行司直徐有隣等曰伏承下敎德意如天其在有司之任者孰敢不盡心奉行乎予曰是年是月使窮巷貧閭之民擧皆有欣欣然樂生之意回嚬而爲笑則亦豈非慈恩之所曁乎且近來風俗之迫隘日甚一日雖洞里之間不相稱貸矯正如此之風俗然後國可以爲國自朝廷先施務本之政可也
정조 19년 · 강
命慈宮周甲誕辰陳賀進酌更待下敎仍命京外只進誕日物膳菚文只於當宮封進
정조 19년 · 목
敎曰今日次對之進定一則爲所重也陳賀進酌兩件事連日仰稟慈宮則慈心過加撝謙尙勒允許蓋丁卯之仁元聖母周甲誕辰甲戌之先朝周甲誕辰俱未備禮飾慶者慈心聖意俱在於追昔則況今日慈宮之心乎不但丁卯甲戍已例之如此壬申之貞聖聖后回甲誕辰亦不得如儀設行故尙未承勉從之敎自顧下懮誠爲缺然而若以順志之道言之則亦有不敢强請者矣至於進酌則慈敎尤爲邁邁丁卯退期之擧或可爲傍照得請之方而亦未易遂誠今若斟酌於儀文之間無陳賀之名而有陳賀之實一以伸愛日之忱一以順撝謙之志庶可以兩得其宜而此亦姑未得諾更當有下敎矣左議政兪彥鎬曰臣等於初吉陳請之後鎭日顒俟今伏承縷縷聖敎慈心之撝謙聖意之將順豈不誠欽仰而是月是日之慶實我國家之初有則獻賀稱觴俱係情禮之不可已誕辰之前尙有多日伏望更爲導達遄降成命焉禮曹判書閔鍾顯曰是歲是日之慶雖使儀文大備鍾鼓迭奏猶未足以飾慶賁喜則況此年例陳賀從簡進酌之猶未蒙許者其爲抑鬱尤當如何惟願更稟慈敎亟擧當行之禮焉敎以待得諾當更召卿等鍾顯曰陳賀之備儀進酌之稱禮謹當更待下敎而至於京外進箋則係是當行之事而預先知委然後可以及期封進今此慈宮周甲誕辰八道三都箋文頭辭請令文任撰出撥馬行會敎以賀儀姑未得諾而權停時亦有大殿誕日封箋之例八道三都箋文頭辭卿時帶文任卽爲撰出知委鍾顯曰今此慈宮周甲誕辰京外方物當爲依例封進矣敎以方物則依丁卯年例勿令封進鍾顯曰誕辰京外物膳自當依例封進而在前周甲誕辰則或有常數外加進之例今番何以爲之乎敎以丁卯年凡事皆仰體慈意務從省約卽今日仰述之端只以誕日拘膳封進鍾顯曰慈宮周甲誕辰八道三都箋文今方知委封進而大殿王大妃殿中宮殿亦當一體封進矣敎以丁卯年賀儀及方物物膳箋文皆只於當殿爲之今番亦只於當宮封進
정조 19년 · 강
從慶尙前監司趙鎭宅安東等四邑太還作租之請
정조 19년 · 목
左議政兪彥鎬啓言此慶尙前監司趙鎭宅狀啓也以爲安東等四邑太還數甚夥多故親執穀簿考閱都數則安東太爲一萬五千三百三十七石零英陽太爲七千五百二十二石零咸昌太爲五千一百十六石零聞慶太爲八千八百四十七石零每當納糴措辦無路遠地貿遷爲弊多端安東太七千石英陽太三千石咸昌太二千石聞慶太四千石依準折作租事請令廟堂稟旨分付矣外邑之穀多民少大爲民弊而太還之至於每戶三四石者尤爲小民難支之端今此道臣以太作租之請實合於裒益之政而但其石數太過請依其所請數爻各折半許施從之
정조 19년 · 강
吏曹判書尹蓍東請進定鬱陵島搜討之期試令採蔘從之
정조 19년 · 목
蓍東啓言近來蔘政至艱產稀價踊關東蔘契貢人之來訴備局者非止一再而實無變通矯捄之道曾聞三陟之鬱陵島自是產蔘之地而間年搜討每在三四月間故採非當節便作無用之物而局方諸醫皆以爲蔘品甚好無異於五臺諸山所採云明知其可用而因循等棄誠爲可惜一番試採無則已之亦無所損明春搜討之當次以今六七月進定使三陟營將領率略干採蔘軍入去採取其擧行事例則已問于該營將有條列報來者請自備局從便知委以爲試可乃已之地予詢大臣左議政兪彥鎬曰此事臣已與諸堂相議該營將條列報來者亦已見之間年搜討旣是應行之例則進定期限試可乃已恐無不可矣內局提調沈頤之曰臣等已與吏判有所商確而曾未有試則御藥所須雖不敢輕易議到當此蔘政極艱之時採之而有補益之道則豈不幸甚乎行司直徐有隣曰臣亦與吏判爛加商確而明知其爲可用則採之爲宜矣敎以吏判之言好矣依此爲之
정조 19년 · 강
命今式年武科出身之除赴防者特除納米
정조 19년 · 목
兵曹判書沈煥之啓言今式年武科出身人赴防一節應頉外士族之當赴者依例赴防事春間筵稟時伏承下敎今番則置之矣除赴防則有納米之例何以爲之敎以除米可也
정조 19년 · 강
命安邊府戶曹所管銅店該邑勿禁
정조 19년 · 목
戶曹判書李時秀啓言向因北關奉命史官歸奏有定平銀店民弊中飭之命矣卽聞安邊府本曹銅店自該邑一竝禁斷驅逐店人云安邊銅店乃是筵稟所設者也年條已久逐歲鑄錢之用專靠於此該邑之因銀店申飭一例防禁誠極駭然分付道臣嚴飭該邑無得更爲禁斷使之如前採銅以爲及期上納事出擧條申飭似好矣從之
정조 19년 · 강
命大政退期後兩銓仍令儲窠
정조 19년 · 목
吏曹判書尹蓍東啓言本曹儲窠及外任陞遷雖於口傳之時純望擬入事前已蒙允矣今則待三南殿最之來大政當退在八月初旬前後以政期之退而區處已儲之窠則七月一朔所儲萬無分排之望仍爲留窠又是近例所罕一番稟定然後可以擧行矣兵曹判書沈煥之曰西銓儲窠之法亦與東銓同而今則政月旣退儲窠與否當與東銓一體擧行矣予詢大臣左議政兪彥鎬曰大政雖退而不過一月之間仍今儲窠似好矣從之
정조 19년 · 강
命貢米限二萬餘石仍等分給散賣都民
정조 19년 · 목
平市提調尹蓍東啓言都下市直去益翔貴米穀各廛不無匱乏之慮而江民貿穀所積貯亦無多自今月至七月新穀未出之前則民情必益憫迫來頭貢米限二三等預先上下除給貢人輩如干糧米餘數則盡爲出付市民平價散賣使都民得有霑漑之效貢人不失厚價之償實爲兩便往復惠廳從便處之恐合事宜敎以諸堂中如有意見陳達可也行司直徐有隣曰市提所奏雖出於平市直裕民食之方而第於貢米已出給之後還爲區別而分屬者恐有違於自朝家從前申飭之本意臣之所見與市提差異而見今都下米直之高踊挽近所無如以爲有難膠守常例則往復惠廳一時闊狹亦無不可矣敎以此一款每以爲難之者貢人之可矜固無論在市民難保其無弊其外奸竇必當多端也吏判所奏亦出於不得已而目下物情無以詳知貢米則爲先限二萬餘石仍等分給而價本事退與有司之臣更加詳議期於周便而有實效
정조 19년 · 강
以京城分糶便否詢于筵臣仍命與未登筵之大臣惠堂相議以聞
정조 19년 · 목
敎曰次對之進定於今日一則爲民事也未明求衣待朝召見者豈爲一時觀瞻之擧哉近聞都下市直高騰日甚云貧士窮民之朝夕不食飢餓顑頷不問可知邦畿千里猶謂之民之所止咫尺城闉阻飢若此而莫云九重莫達任其阻飢萬一如羅州珍島之事則是誰之責寧不懍然今筵以貢米引等發賣事重臣出擧條而二萬石數非不夥然竝令全數勒賣則計口計糧之類必以爲難便抑又思之古有京城分還之例雖因生弊而闕却此等之時何妨一番闊狹乎卿等若已當之賙濟善處之方各陳所見左議政兪彥鎬曰貢米之直九兩餘曾所罕見也連自本司嚴飭平市署其中操縱之類痛加禁斷而苦無顯效其爲悶迫不啻飢渴而屢費思量實無拯救之策聖敎及此不勝激感顧今事勢不得不以分還爲歸而賑廳遺在旣難措手總廳留餉亦幾垂罄誠不知如何措處而恩言若是懇惻經用艱乏有不可顧從長講究極意對揚使貧士小民均蒙拯濟之澤實谷事宜矣行司直徐有隣曰在前賑廳總廳俱有京司分還之擧因其生弊至於廢却今不可遽議復行而今此下敎寔出於廣慈恩誠小民之至意穀物之艱乏弊瘼之有無有不可顧而賑廳旣難措手則恐當以總廳平倉磨鍊擧行矣行司直沈頤之曰臨筵下敎若是懇惻有司之臣何敢以經費之艱乏不思對揚之道乎第於分糶之節期於十分精盡然後可無虛實相蒙惠未下究之弊矣吏曹判書尹蓍東曰今年市直之騰踊實爲挽近所無商販食力之類或可以賴以糊口而至於南北窮巷貧戶寒儒則終年阻飢無計資生坐而待盡之外更無他道此等之人尤爲可矜今者恩敎實出於過慶廣恩之至意則自下擧行何敢以經費艱匱不思對揚之道乎分還救急諸臣旣有仰奏臣亦別無他議惟望講定之得宜實惠之下究矣戶曹判書李時秀曰今此下敎寔出於遇慶廣惠之聖意都民士庶之承聆者必當感戴攅祝臣豈有他見乎敎以卿等退與未及登筵之大臣惠堂相議以其可行之方論理草記使顑頷者得以糊口
정조 19년 · 강
備局以日晚不赴衙請罷漢城判尹具㢞左尹姜彝正右尹金履翼從之
정조 19년 · 목
備局啓言各司坐起之卯仕南罷自是法典詞訟衙門尤有別焉而近來此規漸至解弛雖以今日京兆事言之日已向晚諸堂無一赴衙之人事體所在不可置之漢城判尹具㢞左尹姜彝正右尹金履翼請竝罷職允之敎以政官牌招開政差代待下批令政院牌招察任
정조 19년 · 강
罷吏曹參議朴宗甲
정조 19년 · 목
以李亨元爲大司諫申禹相爲執義李景溟爲司諫朴柱遇爲掌令洪時溥李東冕爲持平李翊模爲獻納金熙華爲正言徐有隣爲判敦寧李在學爲判尹李晚秀爲工曹參判閔台爀爲左尹洪仁浩爲右尹李勉兢爲吏曹參議鄭來百爲接慰官故直長文黿故參奉柳應春司果韓謐生員崔德益儒生李彥通武人柳繼男竝贈監察忠節卓異也李奭祚爲都總管鄭益祚爲副總管李海愚爲黃海兵使李敏植爲訓鍊副正
정조 19년 · 강
嶺南暗行御史柳畊復命召見畊及留待大臣備堂吏兵曹京兆堂上于熙政堂
정조 19년 · 강
左議政兪彥鎬以大臣惠堂收議啓命以總廳平倉留庫來分糶京城除耗收捧仍命抄戶時以卿宰以下定各洞尊位
정조 19년 · 목
左議政兪彥鎬啓言俄伏承擧條批旨有與未及登筵之大臣惠堂相議之命故發遣備郞問議于未登筵時原任大臣仍又往復於惠廳堂上則領議政洪樂性以爲當此國朝初有之慶年廣惠之盛德爲民之至意靡不用極可使蔀屋寒士窮巷殘民皆得以仰飽慈恩此誠迓景命導和氣之一端惟願亟命有司依下敎畵卽擧行云右議政蔡濟恭以爲都城貧殘戶之以平倉分糶亶出於至誠惻怛之聖意欽仰讚歎之外有何別見第巡數與斗數知倉米留儲之爲幾何戶總多寡之又爲幾何然後可以磨鍊分排此非懸空預度者云領府事金憙以爲今此分糶之聖敎實爲拯濟之良策臣不勝欽仰之至云判府事李秉模以爲今此總米分糶之筵敎衆心自飽只有贊揚之不暇而已豈容他議至於量穀計巡分洞抄戶惟在有司之擧行而惻怛之音至及於貧士家婦女實心仰體推而行之則庶幾不患其寡可以有濟矣云宣惠廳堂上李命植以爲市直高騰近百年所未有故老病班戶之切急無復可言若以總廳還穀各洞中其顑頷之類略略分糶則其數不至甚多爲惠則與天無極此外別無他見云諸大臣與惠堂之意旣如此則可謂詢謀僉同請亟令京兆申飭五部官員及各洞尊位使之着意抄戶總廳留庫米亦令預爲整待待抄戶成册報來以爲定斗數巡數分給之地從之總戎使徐龍輔曰目下分給秋後收捧之道不可不預先料量臣意則一依外色移轉時守令領民受納之例無論分給與收捧令各該部官領率擧行恐合事宜請下詢大臣處之予詢大臣彥鎬曰總使所奏不無意見依此施行好矣從之敎以今番分糶有異常規收納時除耗當否大臣及有司諸堂各陳所見彥鎬曰名曰分糶則耗在其中而今此恩澤實係曠典似當有商量除耗之擧矣判敦寧徐有隣曰還穀除耗尤係特恩待秋成觀民勢更議恐不晚矣行司直沈頣之曰除耗一款尤是特恩則雖不敢遽議除耗收捧若如借貸還報則似好矣吏曹判書尹蓍東曰除耗尤是特恩秋後更議似合事宜矣戶曹判書李時秀曰糴政受耗雖是常法今番抄戶分糶旣出特恩若又除耗則尤係曠絕之澤矣敎以何必遲難仍爲除耗漢城判尹李在學曰分糶之善不善在於抄戶之精不精而抄戶之節莫先於擇尊位曾於發賣之時亦有已行之例今番亦以卿宰以下各定尊位使之擇定副尊位抄報當部一一摘奸後修報成册於臣府事分付五部以爲擧行之地似好矣從之敎以尊位一款最爲要道自朝筵已有下敎者登筵卿宰先爲自求則餘外自當自求矣卿其知悉着意擧行
정조 19년 · 강
吏兵曹堂上以嶺南繡在書啓回啓命前慶尙監司趙鎭宅金海府使金處漢竝拿處昌原府使李汝節慈仁縣監朴孝成宣寧縣監具忠元竝罷拿玄風縣監玄重祚固城縣令鄭宅昌尙州牧使兪漢敦竝罷黜召村察訪金基普前慶尙右兵使白師誾竝罷職載妓之兵營該裨令修司科治慶州府尹宋銓忠州牧使金履銈鳥嶺別將陸昌鎭竝推考
정조 19년 · 목
吏曹判書尹蓍東啓言此慶尙道暗行御史柳畊書啓也慈仁縣監朴孝成虛留反作與立本私用厥數夥然不可以略有稱譽有所容貸於諸條不法之罪請爲先罷黜令該府拿問處之從之又啓言玄風縣監玄重祚治績與賑政一無可取有不容仍置請罷黜從之又啓言固城縣令鄭宅昌如此之類難責蘇弊之政請罷黜從之又啓言尙州牧使兪漢敦以大邑老鍊之手今此論列無一言僅可有諸般貶辭其在事體不可仍置請罷黜從之又啓言宜寧縣監具忠元諸般論列若是狼籍爲先罷黜其罪狀請令攸司拿問處之從之又啓言金海府使金處漢壇閣申飭前後何如而身爲守宰不導朝令如此卽此一事不可無罪請令該府拿問處之從之又啓言召村察訪金基普郵官之任惟有分還立馬是掌而兩修俱如是無狀請罷職從之又啓言慶州府尹宋銓本州之前後道狀與繡啓或論列雖如此旣無不法入己之事本府以難治大邑數遞可悶姑先推考警責忠州牧使金履銈本州之前後道狀與繡啓或褒或貶已經稟處申飭還官纔十餘日今者繡衣論列又如此然過路探察遣辭草略請今姑推考從之又啓言栍邑中態川縣監金忠國延日縣監成道明長鬐縣監趙惠鎭晉州前牧使李德鉉咸安郡守沈厚之本道沿路聞慶縣監李永瑗咸昌縣監朴載淳星州牧使具膺前牧使成種仁泗川縣監李邦祚鎭海縣監呂宅祖梁山郡守吳鼎源彥陽縣監李邦幹開寧縣監金喆淳幽谷察訪李彙自如察訪朴向榮黃山察訪韓啓玉延豊縣監宋持敬他道沿路連源察訪李德昇竹山府使柳仁喆龍仁前縣令徐理修廣州府尹徐美修楊州牧使韓光近平丘察訪池日賓或毀或譽無優績與顯疵沿邑則論列尤草略請竝置之從之又啓言昌原府使李汝節如此殘酷不法之類不可暫時仍置李汝節前旣有行査之命請爲先罷黜令該府拿來以繡啓論列發問目取服嚴處從之敎以道啓則賑政以首褒登聞而繡啓如是相反而一二親裨納交之說尤爲箚着於道臣其委折詳細陳達御史柳畊曰營裨雖不得指的誰某洪郞廳金裨將最爲信任而結交則密頻數往候書問絡屬之說隣邑喧傳巡審之時該倅換着快子躬檢饌物營門今番補賑分俵錢爲四百兩而城門揭榜則以八百金爲辭鋪張其有力於監營者然如非營裨牽私庇護蔽掩道伯之聰明則旣犯許多不法之罪而何以得此聲於營門乎於此一款難掩其交深之跡矣左議政兪彥鎬曰李汝節繡啓中論列諸條俱係不忍則道臣之首褒於賑政抑何故也且一二親裨納交之說旣登繡單則亦關道臣不察之失請該道臣趙鎭宅令該府拿問處之從之○兵曹判書沈煥之啓言觀此慶尙道暗行御史柳畊書啓則前右兵使白師誾褊裨之歸路載妓惜未察飭爲辭凡營邑之當遞歸官婢之或除案或除役一循顏私少無所惜固爲近日之痼弊而褊裨之輩亦敢效尤至於載妓而歸此習不可不一番飭礪請當該裨將令攸司問名科治其載歸之妓分付該閫卽爲刷還當該兵使白師誾不能察飭之罪宜施罷職之典而其餘營將邊將監牧官或有褒論或有貶辭而別無表異之績亦無顯著之疵竝置之其中鳥嶺別將陸昌鎭幺麼一邊將居官不能謹畏之狀推此可知請今姑推考從之
정조 19년 · 강
禮曹以慈宮周甲誕辰京外箋文頭辭啓
정조 19년 · 목
該曹啓言今六月十八日慈宮周甲誕辰京外封進箋文頭辭曰職姓名恭遇乾隆六十年六月十八日孝康慈禧貞宣徽穆惠嬪邸下慈化賁宣景祿鼎至寶齡聿回於周甲慶節載屆於誕辰此誠我東方莫大之慶不勝慶忭之至謹奉箋稱賀者其誠歡誠忭稽首稽首上言伏以云云恭惟孝康慈禧貞宣徽穆惠嬪邸下云云伏念云云無任仰聖激切屛營之至謹奉箋稱賀以聞乾隆六十年六月日隨其封進日書墳某職姓名謹上箋以此封進而依前例隨所到封進事八道及三都撥馬行會何如敎以依所啓施行
정조 19년 · 강
遞吏曹參議李勉兢
정조 19년 · 목
以韓晚裕爲吏曹參議李采爲尙州牧使趙蒙錫爲昌原府使南履翼爲固城縣令兪漢人爲慈仁縣監李壽咸爲玄風縣監洪樂綏爲宜寧縣監朴震晃徐大喆爲同知震晃等單付也
정조 19년 · 목
以李英敎爲善山府使
정조 19년 · 목
以全恒一金光瑞李鳳儀爲同知竝單付也
정조 19년 · 강
命華城府移屬三邑兵符待留守上來傳之
정조 19년 · 강
命注書鄭文始出六區處實官薦以鍊達院務者爲之
정조 19년 · 목
因注書鄭文始還付單子敎以敦俗之政似難强迫此望筒勿施出六區處今日政付軍職實官薦以鍊達院務者今日內爲之仍於今政付職牌招入直
정조 19년 · 강
拿處注書具得魯尋放
정조 19년 · 목
以傳旨誤書也○義禁府啓言假注書具得魯原情以爲莫重傳旨越貼誤書莫非渠昏謬顚錯之罪云請刑推得情敎以除刑推議處尋命分揀放送
정조 19년 · 강
命今日政差代守令中賑邑皆令今明內辭朝
정조 19년 · 강
命前注書尹持訥待完薦拿處入稟承旨李益運拔去銀臺之案逐送江外下位承旨李儒慶遞差
정조 19년 · 목
注書鄭文始陞六之代持訥將擬薦詢問可代之人持訥初以丁若銓李游夏仰對又詢其他以柳遠鳴仰對又詢其他以柳台佐仰對敎曰以鍊達於堂后者差出旣有下敎則敢於詢問之下以不知堂后門之二人擬似嚴飭之下又敢以新進擧論此亦偏黨乎萬萬駭然前注書尹持訥待完薦令該府拿問嚴處當該入稟之坐直右位承旨李益運拔去銀臺之案逐送江外以爲孤恩負國者之戒下位承旨亦爲遞差○政院以李益運何傳旨捧入啓稟敎以拔卽刊逐似黜職名有無非所可論照此作窠差代事分付銓曹
정조 19년 · 강
罷司諫李景溟獻納李翊模正言金熙華持平李東冕
정조 19년 · 강
命畿湖諸邑雨後周洽與否條列狀聞
정조 19년 · 목
敎曰曉後沛然如是滂沱畿湖諸邑前所未及均霑處擧皆周洽乎嚴飭守宰躬諗田野一一報來後條列狀聞事令廟堂星火分付
정조 19년 · 강
飭總廳京城分還穀精實備待仍命京兆擧行形止使之草記
정조 19년 · 목
敎曰分還之擧修明舊典之一端兼爲足食之道則穀品必精斛內必準然後可以爲實政昨聞總使之言聞是前後收捧之逋穀云其麤劣可知方便之方豈無其便令廟堂嚴飭該廳精實備待以爲分還之地京兆擧行何以爲之乎該房問于該府擧行形止使之草記○漢城府啓言臣等昨日筵退之後來詣本府聚會各部官員先以擧條內辭意另加面飭而抄戶一款專在於尊位之擇差故各洞各里文蔭武成册使之修正報來當待其齊到以其中位高望重者各定尊位若其僻巷江郊無可合人處則以附近洞尊位兼管擧行而至於部隸洞任諸般檢飭之方窮士貧民各別精抄之道不可面諭而止故才已措辭後錄發甘知委於各部矣
정조 19년 · 강
以洪義榮李晉秀朴宗來爲承旨竝前望也
정조 19년 · 강
以尹序東爲司諫金熙稷爲獻納康聖翊爲持平竝前望也
정조 19년 · 강
遞大司憲李義弼執義申禹相掌令朴柱遇池德斌持平李東冕大司諫李亨元獻納金熙稷正言金履喬金熙華以丁範祖爲大司憲韓用龜爲大司諫李龜雲爲執義趙彥哲任長源爲掌令李聖輪爲持平李日運爲獻納邊景祐李瑞朝爲正言竝前望也
정조 19년 · 목
守令署經有命而司諸臺多違牌及未肅拜命竝許遞前望以範祖等批下
정조 19년 · 강
命狼川縣監之代口傳差出
정조 19년 · 목
江原監司李秉鼎以狼川縣監李東實謂有私嫌不呈公狀狀罷敎以守令有闕之代令該曹口傳差出
정조 19년 · 강
召見前江原監司李勉兢于重熙堂
정조 19년 · 목
予曰昨年下去時擬待周年而召之矣今爲幾朔乎勉兢曰待罪藩臬爲十一朔而遞任矣予曰本道雨腸何如勉兢曰雨澤農形前已狀聞而嶺東九邑果皆周洽雖高燥處無不盡爲移秧嶺西諸邑間或有未移秧處大體以目下所見論之實是大登之兆云矣予曰昨年農事何如勉兢曰通以言之優爲免歉矣予曰道內民弊何如勉兢曰關東民弊卽蔘弊海弊也而蔘弊則各邑分定多少不一卜定數少之邑雖無爲弊之端如江陵春川之多數卜定處前後添價雖曰優厚蔘商輩猶患難支而顧今矯捄之道以臣空疏實無其策海弊則近來海物多不登捉且漁父之家產稍優者輒敎子以書不復事漁故海稅從以漸縮矣
정조 19년 · 강
飭關東松田京司差人濫斫之弊
정조 19년 · 목
前江原監司李勉兢啓言關東松政日漸蕩然無論公私山在在童濯私斫之不能禁戢固是營邑之罪而至於京各司差人之弊尤甚所謂差人輩圖得京司關文首尾相接强作名目濫定株數憑藉斫伐作板私賣雖以臣到營後言之司饔院差人稱以本院所用經年淹留無數斫取到處現捉至於照律定配又自訓局以待變船材斫伐事累次論關累次防報末乃許䂨於寧越等地而畢竟弊端必將如前蓋差人輩只憑一張公文空手而來許久留滞中間所費無不取辦於其中如數上納之後又取餘利以爲入已之資如是之際松山安得不童濯乎司饔院旣無筵稟與草記則係是年前定式之外訓局則雖云論報備局而差人定送弊端如右臣意則此後京各司如或有不得不䂨取者論報備局從實入磨鍊株數定送員役備給所入物力亦自營邑着意照管差人輩憑公營私之弊一切禁斷恐有益於松政之萬一矣從之敎以旣聞之後不可仍置分付道臣俾勿許施此後關由廟堂然後爲之
정조 19년 · 강
拿處兼春秋金錫泰尋命付過放送
정조 19년 · 목
錫泰以傳命史官下直守令入侍有命而不卽整齊命錫泰拿處因囚單有是命
정조 19년 · 강
遞差知義禁邊得讓禁推承旨李肇源尋放
정조 19년 · 목
義禁府啓言趙鎭宅自任所未及上來請依例發遣府書吏所到處拿來金處漢以兼營將守令時在任所云發遣府書吏差兼官拿來朴孝成具忠元俱在任所云發遣府羅將拿來允之敎以趙鎭宅則雖已遞任尙有佩符則奪符之前直遣書吏云者極爲駭然然則書吏持左隻下去合符乎單記堂上遞差此等易知之事無一言捧入當該捧納承旨李肇源禁推俾知符信事體之嚴重尋因囚單敎以今番參酌姑爲付過放送
정조 19년 · 강
以李勉兢爲承旨前望也
정조 19년 · 강
飭都城頹圮處堅實遮蔽
정조 19년 · 목
訓局啓言本局分援都城北曲城東邊第一城廊近處體城二間許頹圮處令該軍門待晴卽爲修築把守軍兵量宜定送事自兵曹單記矣今日爲始砲手二十名將校一人率領限改築間輪回守直敎以雨勢如此堅實遮蔽俾無沾濕之弊
정조 19년 · 강
勿施善山府使李英敎望筒
정조 19년 · 목
英敎以槐山郡守移除善山初命槐山郡守之代口傳擬入吏曹以英敎與慶尙監司李泰永爲姨從兄弟相避啓請善山府使望筒勿施允之
정조 19년 · 강
命各司貶坐雖値齋日依近例爲之
정조 19년 · 강
以宋厚淵爲善山府使金相穆爲金城縣令安廷善爲狼川縣監竝口傳也
정조 19년 · 강
遞大司憲丁範祖執義李龜雲掌令任長源持平李聖輪大司諫韓用龜獻納李日運正言邊景祐以申思運爲大司憲朴宗來爲大司諫尹序東爲執義高宅謙爲司諫吳翰源爲掌令尹之鉉爲持平李貞運爲獻納朴宗謙爲正言竝前望也
정조 19년 · 목
敎曰在外臺諫許遞前望單子入之待下批一體牌招
정조 19년 · 강
召見肅拜守令于誠正閣仍命玄風縣令李壽咸推考
정조 19년 · 목
予敎玄風縣令李壽咸曰玄風是不治之餘將何以爲之乎素咸曰下去然後可知矣予曰雖未下去豈不知其善治之道也仍命素咸推考予敎昌原府使趙蒙錫固城縣令南履翼慈仁縣監兪漢人宜寧縣監洪樂綏曰爾等下去須善爲之而卽爲下直可也
정조 19년 · 강
配時囚李書九于寧海府
정조 19년 · 목
義禁府啓言前全羅監司李書九原情以爲渠之知識昏劣措置顚錯冬春以來諸島之民間多札瘥渠分送裨校連加探察懇飭邑宰俾各愓勵而傳聞不一所言各殊故屢度關飭每令首實而賑事垂畢之際各邑或以老病物故有所報來而渠愚迷朦昧亦不料無告塡壑遽至於此惟以隨處董飭及時拯救爲急未能覈實登聞摘發論勘到今繡衣按廉捐瘠之多暴露之慘若是現發雖萬被誅殛豈敢少贖至於益山郡農節捧還加分發賣事昨冬京司作錢之區劃於該邑者各穀合爲一千七百餘石歲末還簿如例準勘及聞歲後捧還之說巡到本郡面詰邑倅始知作錢條之尙未收殺申飭上納矣未幾該倅遞歸新倅來到京司關飭又復踵至故亦爲循例催促仍令査報委折則該邑牒辭謂以旣得移轉將欲推移云故誠甚訝惑懲治吏鄕論題禁斷其後又以農糧種穀之不足再請加分故酌量許題旣以種糧而請報旋爲發賣而上納實非始料之所及而不能戢束未卽覺察莫非渠罪云書九曾經侍從請議處敎以知與不知都無論塡壑之夥然繡啓論列不啻分明昨秋以後宵旰憂勤之中委畀責礪之意果對揚乎否乎況從前狀辭之不爲別白登聞亦可謂罪上添罪捧還之違法亦豈敢曰不知乎節節孤負嶺海其可辭乎時囚罪人李書九施以竄配之典
정조 19년 · 목
請診也○予敎頤之曰今番慶禮承順慈心不敢張大而欲略具小饌廣速慈宮近親同姓則限十寸而爲貞明貴主後裔者皆令預席異姓則限六寸其數至於一百數十人之多矣卿等以整理堂上勤勞於春間予於今番亦欲藉力於卿等使之擧行矣頤之曰今承此敎實臣等之至榮至願也予曰今日之雨何如耶頤之曰已移秧者得此一霈必有奇效未移者趁今移秧亦有可望矣予曰還分米何時出給云耶頤之曰抄戶則自今日爲始畢抄之後卽當分給矣予曰此令一出之後風聲所曁藏置者亦當有發散處矣予曰今年推恩中鄭煥猷生日在此月云此人果偕老乎頤之曰聞是偕老云矣予曰分付戶曹食物題給可也予曰向日注書薦時旣以另擇鍊達者爲敎則趙台榮旣是乃父之子堂后久勤又豈有踰於渠者而尹持訥之所薦皆是釋褐後不知四仙閣之在何處者一注書薦敢肆偏黨之習寧有如許道理持訥則不足責也李益運輩則庶幾知此而乃敢如是豈不駭怪乎
정조 19년 · 강
命尙州善山倅皆仍任前職
정조 19년 · 목
敎曰昨日政新除善山倅不爲肅拜云賑餘守令之次次遷轉宜念迎送之弊尙州善山皆仍任前職尙州之代今日政差出下送事分付
정조 19년 · 목
以李恒演爲尙州牧使李仁秀爲江界府使閔百恒爲橫城縣監徐有隣爲判義禁
정조 19년 · 강
蕩滌洪良浩罪名
정조 19년 · 목
敎曰前判義禁洪良浩罪名蕩滌仍令該曹口傳付軍職使之參班
정조 19년 · 강
以具庠爲大司憲柳協基爲掌令申禹相爲司諫李遇濟爲獻納權漢緯金若鍊爲正言竝前望也
정조 19년 · 목
兩司諸臺多在外及違牌者命許遞遂於前望批下庠等
정조 19년 · 목
遇濟以曾經亞諫避嫌有是命
정조 19년 · 목
備局啓言今日所下傳敎中如是滂沱之如字誤以卽字承書更不提稟以致頒示中外揆以事體誠甚駭然當該承旨請施譴罷之典敎以禁推
정조 19년 · 강
充定司謁白景采永宗鎭水軍
정조 19년 · 강
遣承旨馳詣明陵奉審摘奸局內諸陵一體奉審
정조 19년 · 강
召見領議政禮曹判書壯勇提調整理儀軌堂上于便殿領議政洪樂性禮曹判書閔鍾顯壯勇提調李命植整理堂上沈頤之徐有防李時秀徐有大徐龍輔尹行恁儀軌堂上徐有隣李家煥李晚秀
정조 19년 · 목
予曰日前賓筵有所下敎矣卿等聞知否顧今慈官周甲誕辰不遠下情歡祝萬萬而宴與賀則慈心愴昔一向固拒有難如例爲之下情雖甚缺然而若夫無賀宴之名有賀宴之實則在予順志之道餙慶之方豈不兩得其宜乎當於十八日親進致詞表裏箋文亦當親上而進饌亦於當日爲之饌品則曾於園行時自整理所有進饌之事今番亦自本營擧行而提調看審爲之慈宮內外親當令參班以同姓十寸異姓六寸爲限而洪喜榮父子奉祀慕堂與他有異亦當使之與筵矣樂性曰伏承下敎雖不得如例擧行如是爲之則是乃有其實而無其名矣命植曰徒增犬馬之齒尙無涓埃之報恒切愧恧于中矣今逢是年是月獲覩盛儀又伏承監膳之命謹當連日躬進親執力役矣
정조 19년 · 강
命慈宮周甲誕辰陳賀以進致詞箋文表裏稱號行禮於明政殿月臺傳函呼嵩還內行親上之禮百官陳賀亦以進致詞箋文表裏稱號命領議政洪樂性行禮殿庭後躬至內班傳入諭京外只進誕日物膳臨殿頒敎各殿陳賀依丁卯例置之略設饌品自內行禮百官外習儀女官內習儀及瞽師女伶奏樂節次竝除之仍命禮曹判書閔鍾顯與整理諸堂修潤儀節外命婦中慈宮同姓十寸親異姓六寸親許令參班
정조 19년 · 목
敎曰慈宮周甲慶辰在近卽國朝初有之慶也陳賀進宴等餙慶之節何禮不可擧而慈心之難拂已言於大臣諸臣矣今則慶辰隔日趁今指一知委然後可以擧行陳賀則丁卯已例明有可據卽亦每年常行之禮而此亦慈心甚以爲難之此所以無賀之名有賀之實爲體慈心伸予誠之道爲說於禮堂陳請之時者也十八日慈宮周甲誕辰陳賀以進致詞箋文表裏稱號其日當行禮於明政殿月臺傳函呼嵩還內行親上之禮百官陳賀亦以進致詞箋文表裏稱號領相當進參於內班矣殿庭行禮後躬至內班以致詞箋文表裏傳入諸道封箋已有知委自可擧行京外進獻方物物膳亦依慈敎置之只以誕日物膳封進至於臨殿頒敎各殿陳賀則先朝丁卯仰承慈敎而皆權停況今年乎竝依丁卯例置之事分付又若宴禮則此時慈心之固拒比賀儀不翅冞懇丁卯年亦以進饌代行於翌日而慈心無以勉回與其一直强拂宜念順志承奉之方待秋更當竝請於殿宮以冀俯循今番進宴之禮勢當遲待而其日略設饌品當與內庭參班者奉觴獻壽而儀文不煩有司自內行禮以伸是日祝罔之情令該曹知悉致詞箋文卽令文任撰進自今日肄習而百官外習儀及女官內習儀竝除之大庭行禮禮雖不可廢內庭則仰體慈意亦依今春上號時例瞽師女伶奏樂節次亦竝除之事分付○鍾顯啓言今此慈宮周甲誕辰進致詞箋文表裏親傳後內殿親上節次當爲磨鍊乎從之鍾顯曰今此慈宮周甲誕辰自上親進致詞箋文表裏後臨殿受賀及頒敎中外等節當爲磨鍊擧行矣敎以依丁卯年例置之已有下敎矣鍾顯曰今此慈宮周甲誕辰陳賀以進致詞箋文表裏稱號事命下矣當此莫大之慶行禮時山呼叩頭之節不可不如例磨鍊矣從之鍾顯曰取考孝廟朝丁酉年自內設酌時謄錄則自上以不可全無設樂之擧下敎其時大臣鄭太和洪命夏等以若干瞽師不足以成樣請用女伶而蒙允今番進饌時用樂當依此擧行乎敎以古今異宜況於丁卯年不許則此時慈心誠難强拂以予喜懼之心亦不敢備例張大仰體慈心必欲省略用樂一款依初下敎置之至於儀節雖不煩有司卿旣與聞於春間進饌時儀節興其時整理諸堂相議修潤入侍時持入鍾顯曰今此進饌時內外命婦當爲依例入參而至於外命婦中外廷諸臣妻入參一款近例旣無磨鍊之事請置之從之敎以慈宮同姓十寸親異姓六寸親當爲參班矣
정조 19년 · 강
定總戎廳二部四司各四哨之制
정조 19년 · 목
總戎使徐龍輔啓言本廳前營南陽束伍二十哨本以左右部左右司各五哨爲例而安山四哨亦入其中今於本郡束伍移屬華城府之後一司五哨之內減此四哨只存一哨者不成軍制就其餘存十六哨之中通融磨鍊南陽束伍十哨內八哨屬之左部左右司餘二哨及果川二哨屬之右部左司始興三哨及陽川一哨屬之右司以爲二部四司各四哨之制恐合事宜矣從之
정조 19년 · 목
序東以與大司憲具庠有從娚妹應避之嫌乞遞從之
정조 19년 · 강
以宋鍈爲刑曹參判閔台爀爲工曹參判口傳也李晚秀爲承旨趙鎭寬爲左尹前望也
정조 19년 · 목
敎曰事務相妨左尹閔台爀許遞前望單子入之待下批牌招赴衙前望以鎭寬批下
정조 19년 · 강
吏曹請昌原前府使李汝節稟處擧條改付標從之
정조 19년 · 목
該曹啓言慶尙道暗行御史柳畊書啓稟處擧條中昌原前府使李汝節以前旣有拿處之命待拿來添問目取服嚴處事措辭蒙允矣汝節時無拿處之命不審之失臣不勝惶恐請原擧條中改付標以爲該府擧行之地允之
정조 19년 · 강
遞判義禁徐有隣知義禁李時秀以鄭好仁李漢豊代之前望也
정조 19년 · 목
政院以判義禁徐有隣同義禁李鼎運違召啓敎以判堂及知義禁儀軌廳有擧行事議讞之任有難行公許遞前望單子入之與同義禁待開門牌招察任前望以好仁等批下
정조 19년 · 목
予謂鍾顯曰今番進致詞表裏旣不設都監當自卿曹擧行而進饌則整理所儀節次知堂上當主管擧行矣進致詞表裏時則服色用朝服進饌時則改服黑團領依此磨鍊可也
정조 19년 · 강
命時囚李肇源付過放送
정조 19년 · 목
政院以來十一日輪對稟有是命
정조 19년 · 강
命慈宮周甲誕辰親進致詞箋文表裏處所以自內便殿爲之
정조 19년 · 목
禮曹啓言慈宮周甲誕辰自內親上致詞箋文表裏處所及進饌處所以何殿磨鍊敎以進致詞箋文表裏處所以自內便殿爲之進饌儀節旣非禮曹依例磨鍊之事處所不必取稟矣
정조 19년 · 강
飭御醫間數日往來看奉朝賀金鍾秀之病
정조 19년 · 목
御醫吳仁豊書啓以爲奉朝賀金鍾秀症狀脈度與再昨日別無加減寢啖連爲安穩有是命
정조 19년 · 강
高城郡守李城輔上疏賜批
정조 19년 · 목
疏略曰臣之向來從宦實出於奔走供職粗伸義分之計而及其猥玷薦籍則儒學之選太不襯當狼狽失據措躬無所以至於咫尺修門召接有命而徊徨却步不敢入對者專由於筵銜之薦故耳今玆新除其視選職不啻有間則豈不欲因此恩命得以一瞻耿光而惟是千萬不近似之職名長在身上不以內外而有改遂至恩諭之下竝擧是職臣之揆分惶愧愈往愈甚且臣宿疾沈痼無以管領吏民照檢簿書伏乞亟許遞臣本兼兩任批以爾其勿辭上來辭朝
정조 19년 · 강
召見來待諸臣于誠正閣禮曹判書閔鍾顯戶曹判書李時秀總戎使徐龍輔
정조 19년 · 목
禮曹判書閔鍾顯曰儀註笏記出草時內外賓入參處所當以東西庭磨鍊乎內外庭磨鍊乎予曰若稱東西庭則內外無別若稱內外庭則不知其爲一殿之庭矣總戎使徐龍輔曰以東西庭磨鍊又以西庭在內東庭在外懸註則恐似合宜矣予命依此懸註戶曹判書李時秀以排設處所挾窄諸凡儀仗恐難如數排立奏予命各色差備從略磨鍊寶劍等不可不備者外竝權停仍敎承旨曰還戶之自部抄出卽是例也而古今異宜今番則使尊位專當擧行若有中任輩從中容奸當入而見漏者則部官詳細探察報于京兆以爲論罪尊位之地而古之洛陽令董宣雖於貴主之尊猶不撓屈今也部官敢顧一尊位不之摘發乎招致各部官員以此嚴飭也
정조 19년 · 강
命誕辰朝廷問安依政院例各殿宮一體問安仍著爲式
정조 19년 · 목
敎曰正至朝賀誕日陳賀如禮爲之之時則朝廷問安例不爲之今番亦當依此爲之而誕辰時朝廷問安只於當殿爲之惟政院以下皆爲於各殿宮者古例卽然而朝廷與政院以下豈可異其例乎此後誕辰問安朝廷亦於各殿宮爲之事定式使之知悉
정조 19년 · 강
勿施大司憲具庠望筒
정조 19년 · 목
敎曰亞銓直擬以曾經之故意謂名在前單而點下今聞適未見擬不在前單云然則添書過矣大司憲望筒勿施今日政差代
정조 19년 · 강
承旨林濟遠以高靈縣還弊陳達命廟堂論理草記